khistorydata/jeongjo-sjw-relations huggingface dataset:
정조 6년
壬寅五月二十六日申時。上御誠正閣。軍士房承旨與洪忠監司水使入侍時。右承旨李亨元。假注書趙衍德。記注官金健修金鳳顯。洪忠監司洪秀輔。水使申㬚。以次進伏訖。上曰。洪忠監司進前。秀輔進伏。上曰。奉使赴燕。無事還來。今又得除方伯。在卿果善爲矣。秀輔曰。叨此不稱之職。誠惶悶矣。上曰。湖西一道。得人以委。予今忘憂矣。秀輔曰。旱氣如此。民憂政殷。雖欲救荒。思之沒策。不勝切悶矣。上曰。湖右人心。尙未底定。是甚可悶。卿於民事外。益加惕念。可也。秀輔曰。見今才彦林立。而如臣庸才。委以方面之責。惶殞之極。來頭僨事。已料必至。尤無仰達矣。上曰。卿言過矣。何間欲爲下往乎。秀輔曰。旣非當日辭朝。故欲見大臣與句管堂上而下去矣。上曰。營務政急。必以今月內下直。可也。命退。㬚進伏。上曰。本道之民事人心。極屬可悶。道臣帥臣。不可放忽處也。見面聞。名足當此任。故以副擬下批。爾必體此委毗之意。着念爲之。可也。何當下去乎。㬚曰。必見大臣將臣。然後可以數日內發程矣。上曰。從近辭陛。可也。命退。亨元曰。前水使南憲喆。移拜慶尙兵使。而若上來肅命。則似有廚傳之弊。何以爲之乎。命書傳敎曰。晉閫晉牧之拿來。旣軫民弊。使皆待命拿囚。洪忠水使之移拜兵使者。不必上來肅命。已例且多除朝辭赴任之規。以此意。下諭。前所授密符。仍佩交龜之意。一體成出諭書。有旨下送。以平安咸鏡全羅三道雨澤狀啓。命書傳敎曰。西關則數日內所得雨澤。旣洽盈尺。北關。安邊一邑外。雨澤猶不至太不足云。民事萬幸。伊後所得。果更何如。詳細狀聞之意。回諭。續見完伯狀本。念間雨澤。雖未快洽。猶過數寸。伊後形止。不待邑報。先從營下所見。馳聞事。一體回諭。上曰。海西雨澤。果何如云耶。亨元曰。黃鳳二州。得雨最多。而他邑。尙行祈雨云矣。上曰。嶺南。何如。亨元曰。得雨猶不如西北。故亦行祈雨云矣。上曰。諸道旱災。若是愈甚。不勝悶然矣。亨元曰。兩司推考。各捧傳旨。例也。而誤爲竝書而入啓。奏御文字。如是做錯。極爲疎忽。當該注書。從重推考。何如。上曰。禁推。可也。出擧條命退。承史以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨趙時偉坐。右副承旨金魯淳坐。同副承旨李時秀坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于趙時偉曰。提調入待。
정조 6년
李顯道禁推。代以馬思仁爲事變假注書。
정조 6년
傳于徐有防曰。都摠管安川君烓。副摠管李鎭翼李漢泰。先罷後拿。
정조 6년
以江原監司木麥加分請得狀啓。傳于李時秀曰。依狀請施行事。自廟堂卽爲分付。
정조 6년
以慶尙監司道內受由守令囚家僮催促下送狀啓。傳于李時秀曰。目今民憂轉甚。朝家宵旰憂勤。不遑寧處。身爲守令。設有情理或病勢。特敎之下。豈敢不赴。令該曹各別嚴飭。當日內下送。還官日子。使之報來。
정조 6년
以全羅監司同福居趙顯祖擊錚査啓。傳于李時秀曰。當初行査之命。或慮有幽隱故也。觀此査啓。名雖爲父訟冤。實則繼子誣訴。此等民習。若不嚴懲。後弊將至無窮。令道臣各別痛治。該邑倅不遵營題。雖極駭然。見今農務。不但方殷。其在扶抑之義。有難與訟民同勘。請罪一款。姑爲置之。
정조 6년
摠管前望單子入之。都摠管金魯鎭。副摠管李瀁李明中落點。
정조 6년
李亨元。以成均館官員。以大司成意啓曰。因持平臣李泰永所啓。揆以常例。寧有是也。眞有是也。厥罪合置何辟。必是傳聞之爽。拿問事依啓。通文來否。亦令賢關査問後。草記可也事。命下矣。臣依聖敎。査問其事實於太學。則以爲。去四月二十九日。陰竹縣鄕校儒生等通文。果爲來到館學。而年月下校儒姓名。或有刀擦。或有改塡。實違格例。不可授置。故仍爲還送本校。而原草辭意大略。則去三月初五日。卽先大王國忌也。擧國臣民普痛之日。而忠州牧使兪恒柱。與前牧使金蓍耇。前正言洪宗藎。挾妓張樂。船遊於八峯書院之下。其在同聲問罪。事不容緩。玆以通告。卽爲回通。使無賴之類以知君臣之分云矣。敢啓。傳曰。知道。
정조 6년
李時秀。以義禁府言啓曰。時囚罪人金喆勳異景基等考律勘放後。草記。權烋照律定配後。草記事。命下矣。金喆勳異景基等段傳旨內。朝倭未辨船一隻。漂來于欲智島前洋。下碇浮留。而同爲護守矣。倭人等。以刀斧斷絶擊索。順風掛帆。直向大洋而去。三鎭邊將。以領曳護送之任。旣往倭船所留處。不得挽執。致此放還者。萬萬駭然。彼雖以免罪之計。抵死逃去。我當以違法之意。據理牢執。而今乃任他徑歸。㷻然還鎭者。誠甚駭然。其在重邊庭之道。不可以統帥。請罷仍爲磨勘。拿問處之。罪取考律文。則大明律不應爲條有曰。凡不能得爲而爲之。事理重者。杖八十。大典推斷條有曰。犯私罪。杖八十奪告身三等。犯枉法受贓外。笞杖竝收贖云矣。金喆勳異景基等。各杖八十。收贖奪告身三等放送。權烋段洪忠前監司李崇祜査啓內。果是年前減死者。無故邑民。尙不可出入官府。渠之負犯。實由居幕時事。則固當蹙伏訟愆之不暇。而乃敢不思革心。揚揚往來者。已極痛駭。居常伎倆。若無衆所指目。則何必以同鄕無恩怨之烋。斷然致疑。不待賂物之覈實。可見其罪之罔赦。其罪狀。令攸司稟處。罪取考律文。則大典禁制條有曰。私出入官府者。杖一百。大明律官吏受財條有曰。凡官吏受財枉法者。一貫以下。杖七十。續大典聽理條有曰。長立決訟衙門。以敎諉人爭訟者。杖一百流三千里。名例有曰。二罪以上俱發。以重者論。大典推斷條有曰。犯私罪。杖一百以上。決杖告身。盡行追奪。先朝受敎內。王府決杖者。代以金贖矣。權烋。從重論。杖一百收贖告身。盡行追奪。全羅道錦山郡。流三千里定配。而以道啓內辭意。具罪目。依例發遣府羅將。押送配所。何如。傳曰。允。金喆勳異景基段。如有功議。各減一等。
정조 6년
又以義禁府言啓曰。金喆勳異景基等照律草記批旨內。如有功議。各減一等事。命下矣。金喆勳異景基等。無功議云矣。敢啓。傳曰。知道。
정조 6년
又以義禁府言啓曰。因臺啓。亟寢竄配罪人尹在益放釋之命。仍令勿揀赦典事。依啓矣。罪人尹在益。勿爲放送。只令歸葬給由。過葬後還發配所事。分付該道道臣之意。敢啓。傳曰。臺啓從施。意亦有在。渠之所犯。別無現捉之跡。無關隄防。依前下敎。放送。
정조 6년
又以刑曹言啓曰。因本曹啓辭。擊錚罪人長淵居金貞祿。考律嚴處事。允下矣。金貞祿。以非四件事。猥濫擊錚。罪依上書詐不以實之律。杖一百徒三年。照律杖則收贖後。洪忠道泰安縣定配所。卽爲押送。何如。傳曰。允。
정조 6년
又以刑曹言啓曰。今日動駕時。慶尙道慈仁居閑良金守漢。擊錚於衛外。故取考其原情。則以爲渠縣內。有郭墺者。去辛卯年。出正粗五百石錢文一千兩。丙子年。出五百石穀一千文錢。賑飢納稅。今當大凶。又如前規。合穀三千石錢五千兩。特賜有功必賞之典。以顯郭墺之功云矣。郭墺出錢穀賑飢餒之狀。雖甚可尙。旣非四件內事。則非渠所可言。且有監營前啓。則自當論其賞。而如是登聞。極爲猥越。原情勿施。其罪。自臣曹考律勘處。何如。傳曰。允。
정조 6년
又以刑曹言啓曰。今日動駕時。平安道昌城雲頭里堡居民金德世等。擊錚於衛外。故取考其原情。則乙未水災。鎭民等所耕食兩島田土。水闊穿鑿。老少土卒。皆爲飢死之境。則其時權管李潤宇。馳進巡營。得穀三十石。而萬無盡濟之路。故權管自賣其家田畓。貿米一百石。救活鎭卒。又賣四日耕田。以給堡卒。使之耕食。而應捧煙役。一不擧論。柴草等物。自備以用。公廨二十餘間頹破處。亦爲自備改建。故鎭民等。年年奔訴於巡營兵營。而未蒙褒啓。更以此人還任本鎭云矣。李潤宇之捐財救民。雖涉嘉尙。至於褒賞當否。旣有巡兵營。則有非鎭卒輩呼籲之事。而今於年久之後。乃有此肆然登聞之擧者。萬萬無嚴。原情勿施。狀頭金德世。自臣曹考律勘處。何如。傳曰。允。
정조 6년
壬寅五月二十七日辰時。上詣景慕宮。展拜入侍時。行都承旨嚴璹。左承旨徐有防。右承旨李亨元。左副承旨趙時偉。右副承旨金魯淳。同副承旨李時秀。記事官趙興鎭。假注書趙衍德。記注官金健修金鳳顯。以次隨駕。上具翼善冠衮龍袍。乘輿出協陽門。由光政門。詣明政殿月臺。通禮跪請降輿。上降輿。就板位東向立。引儀唱殿下跪。上跪。香室官員。奉香祝跪進。時偉跪受。讀奏祝文訖。跪進上前。上跪受親押訖。獻官洪樂性進前跪受。降自中階以出。上由東階詣祗迎所。引儀唱鞠躬。上鞠躬祗迎訖。通禮跪請乘輿。上乘輿。下敎曰。日熱如此。侍衛只以入直隨駕。可也。好仁承命出。分付。命書傳敎曰。禮房承旨。馳詣先農璮。奉審摘奸以來。駕由明政門。出月覲門。入日瞻門。詣齋室門外。通禮跪請降輿。上降輿入齋室。諸臣口傳問安訖。上出齋室。就板位西向立。引儀唱再拜禮。上行再拜禮。仍詣宮內奉審訖。還御齋室。諸臣口傳問安訖。上曰。本宮都提調入侍。賤臣承命出。回奏曰。不爲來待云矣。少頃。上具翼善冠衮龍袍。出齋室。通禮跪請乘輿。上乘輿。兵曹判書鄭好仁曰。展拜時。入直摠管。當爲侍衛。而入直一員。以寶劍落後。故他摠管。使之交替侍衛。則互相推諉。終不來參。畢竟使篤老之人替行。事極未安。都摠管安川君烓。副摠管李鎭翼李漢泰。竝從重推考。何如。上曰。先罷後拿。可也。出擧條上曰。鶴城君。年今九十。而使之替行諸摠管。事誠駭然矣。好仁曰。然矣。上曰。鶴城君。勿爲隨駕。仍令落後。可也。駕出日瞻門。入月覲門至光政門。上曰。挾輦軍解嚴可也。亨元承命。分付。駕由建陽門。入協陽門。諸臣口傳問安訖。以次退出。
정조 6년
壬寅五月二十七日巳時。上御誠正閣。奉審承旨入侍時。左副承旨趙時偉。假注書趙衍德。記注官金健修金鳳顯。以次進伏訖。上曰。奉審無頉乎。時偉曰。祭物姑未熟設。故別無執頉。奉審於壇上。則雜草不除。故申飭壇直。使之修掃矣。上曰。犧牲亦無頉乎。時偉曰。肥澤矣。上曰。雨意愈邈。誠渴悶矣。時偉曰。聞老農言。則今日當得雨。而三日之天無點雲。亦喜徵矣。上曰。所經處農刑。何如。時偉曰。目今所見。誠切悶矣。上曰。丁文壽洪旭浩。盡爲來待乎。時偉曰。非冠帶常仕。則不得入闕。故將草記云矣。上曰。勿爲草記。直以冠帶入來事。分付。命退。承史以次退出。
정조 6년
壬寅五月二十七日三更。上御誠正閣。同副承旨入侍時。同副承旨李時秀。假注書趙衍德。記注官金健修金鳳顯。以次進伏訖。上曰。農壇奉審無頉乎。時秀曰。祭物今始熟設。而他無執頉。行祀一節。必以適時過行之意。申飭矣。上曰。壇內果有雜草乎。時秀曰。當其夜昏。且設鋪陳。故未能詳見。而壇上壇下。略除雜草矣。上曰。今則頗有雨意矣。時秀曰。玄雲四集。似當大霈矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨趙時偉坐直。右副承旨金魯淳坐。同副承旨李時秀坐直。注書趙興鎭仕李祖承病。假注書趙衍德仕直。事變假注書馬思仁仕。
정조 6년
備忘記。洪忠水使申㬚下直。長弓一張長箭一部片箭一部筒兒一箇賜給。
정조 6년
以假注書李顯道禁推傳旨。傳于李亨元曰。分揀。
정조 6년
徐有防啓曰。明日次對。兩司無進參之員。除在外疏批未下外。未肅拜呈告人員。竝待開門牌招。以爲推移入侍之地。何如。傳曰。允。
정조 6년
又啓曰。持平李羽晉。疏批已下。待開門一體牌招。以爲次對進參之地。何如。傳曰。允。
정조 6년
趙時偉。以弘文館言啓曰。因右議政李福源所奏。周禮大司徒掌荒政十二條宋儒呂祖謙註釋。令弘文館錄出以入事。允下矣。周禮本文及呂祖謙註說書入之意。敢啓。傳曰。知道。
정조 6년
又以弘文館言啓曰。新除授副校理李頤祥。時在京畿廣州地。經筵入番事緊。請斯速乘馹上來事。下諭。傳曰。允。
정조 6년
又以義禁府言啓曰。忠州牧使兪恒柱。拿致王獄。明正其罪事。傳旨。啓下矣。兪恒柱。時在任所云。依例發遣府書吏拿來。何如。傳曰。允。
정조 6년
李時秀。以義禁府言啓曰。靈山前縣監宋準明拿問定罪事。傳旨。啓下矣。宋準明。以龍潭縣令。時在任所云。依例發遣府羅將拿來。何如。傳曰。待待命拿囚。
정조 6년
又以義禁府言啓曰。都摠府都摠管安川君烓。副摠管李鎭翼李漢泰等拿囚之意。敢啓。傳曰。捧供以聞。
정조 6년
又以義禁府言啓曰。咸鏡監司鄭元始狀啓。據刑曹粘目內。坡知前僉使田光羽。鎭東前萬戶趙鎭錄等。移本府處之事。允下矣。田光羽趙鎭錄等。俱在任所云。依例發遣府書吏羅將。竝交代後拿來。何如。傳曰。待待命拿囚。
정조 6년
修撰李頤祥疏曰。伏以。臣猥以無似。偏荷殊私。瀛館臺省。寵除聯翩。自秋徂夏。殆無虛月。臣每擎奉有旨。感涕先零。噫。臣逖違楓陛。歲月旣久。狗馬賤誠。日夕戀結。秪緣人臣事君。廉義爲重。一或放倒。更無籍手。此臣所以反覆思惟。終始違逋。區區微諒。窮且慽矣。近値聖孝孺慕。未敢文字瀆擾。今始來詣中路。略暴衷懇。伏乞聖慈。俯賜怜察。亟削臣職。俾安私分。仍勘臣罪。以肅朝綱。不勝萬幸。仍伏念。近日亢旱。愈往愈熾。聖念如渴。備忘屢下。十行懇惻。有踰六責。深山窮谷老羸癃疾。扶杖引領。感激嗚咽。人心如此。天休可期。而兩麥旣皆告凶。注秧若是愆節。目下所見。誠甚罔涯。方來之憂。容有極乎。惟其拯救之責。專在道臣守令。而都政在邇。瓜遞必多。若使生手。猝當敗局。其所設施。恐致齟齬。況且守令數遞。大關民弊。雖在常年。尙患難支。此時擾民。尤宜軫念。臣謂各道有聲績已秩滿者。姑勿遞改。委任責成。似或爲一分有助。冀幸聖明之留神裁擇焉。臣治疏將上之際。卽於旅店。得伏見本月二十三日所宣綸音。一念悶旱。至誠求助。上下數十百言。丁寧諄複。必欲使大小臣工。精白一心。改舊圖新。臣三復莊誦。一倍隕越。嗚呼。使至尊獨勞至此者。此皆群下之罪。有君無臣實痛之。第臣雖不敢自處論思。亦未謂不在其位。而前後求言之下。曾無一言仰塞聖旨。辜恩慢命。臣實爲最。誠願殿下。先從臣始。亟降威罰。以爲不言者之戒。則亦足爲勵世來諫之道矣。臣無任屛營祈懇之至。省疏具悉。各道有聲績已秩滿之守令。今番都政。姑勿遞改之請。爾言誠是。目今亢旱爲災。來頭民事渴悶。守令委任。實係急務。令政院。分付銓曹。使之依此擧行。爾其勿辭察職。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨趙時偉坐。右副承旨金魯淳坐。同副承旨李時秀坐直。注書趙興鎭仕李祖承病。假注書趙衍德仕直。事變假注書馬思仁仕。
정조 6년
趙時偉啓曰。明日視事。今日旣行。次對依例。頉稟。傳曰。知道。
정조 6년
李時秀。以奉常寺官員。以都提調提調意啓曰。東籍親耕田所種小麥。打作則所出爲十二斗之意。敢啓。傳曰。知道。
정조 6년
李亨元。以備邊司言啓曰。慶尙道未發賣還上送空名帖二百二十一張。有司堂上。看檢洗草之意。敢啓。傳曰。知道。
정조 6년
李時秀。以義禁府言啓曰。中樞府都事申光魯。掌苑署別提崔宅華。奉事尹美基等。拿囚之意。敢啓。傳曰。知道。
정조 6년
又以刑曹言啓曰。本曹啓辭。擊錚罪人昌城居金德世。慈仁居金守漢。竝考律勘處事。允下矣。金德世金守漢等。以非四件事。猥濫擊錚罪。依上書詐不以實之律。竝杖一百徒三年。照律杖。則收贖後。金德世江原道平昌郡。金守漢黃海道安岳郡。各定配所。卽爲押送。何如。傳曰。編配之多可悶。收贖放送。
정조 6년
又以二所巡廳言啓曰。去夜初更三點量。犯夜人別監張鳳錫執捉。而何以爲之。敢啓。傳曰。自政院捉致嚴問。
정조 6년
李時秀啓曰。昨夜別監張鳳錫。初更三點。被捉於二所巡廳。本廳草記。纔已捧入。而卽者別監等所告內。鳳錫被捉之後。該巡廳。初則鎖足於伏處。末又移拘於當部云。犯夜之罪。自有當律。而身着紅衣之別監。任自鎖足移拘。有若尋常賤隷者然者。事未前聞。萬萬痛駭。當初鎖足之官牌。畢境移送之巡將。俱不可無嚴處之道。當該官牌。令攸司從重科罪。該巡將。所當重勘。而本院請推之外。無他可施之罰。何以爲之。敢稟。傳曰。伊夜保授伏處。至朝接置當部。有何不可。而身着紅衣之掖隷。焉敢仍其着鎖繫乎。申飭自申飭。法綱自法綱。該巡將。則渠不過宮人族屬。冒此別軍職。年前因猥濫之擧汰去。則何不隨事操心乎。明日廳坐。該房捉來。嚴問査實事狀。果無差爽。出付攸司科治。如是處分。非敢弛禁也。以此一體嚴飭巡廳。
정조 6년
獻納鄭淵淳疏曰。伏以。臣於見職。豈有一分堪承之望。而我聖上悶旱之中。除命特下。義分所在。不敢言私。冒沒出肅。草草蕘言。亦不能對揚求助之盛意。反省屢日。惶愧冞切。臣之偏母。近患署感。飮啖全廢。症勢苦劇。臣方左右扶將。實難暫刻離捨。今因賓對。天牌降臨。而以此情理。承膺無路。玆敢疾聲仰籲於孝理之下。伏乞聖慈。亟命鐫削臣職。以便救護。仍治臣罪。以肅朝綱。千萬幸甚。臣無任屛營所懇之至。踏啓字。
정조 6년
知事具善復疏曰。伏以。臣蒙被國恩。天地莫量。邇來二十餘年。周流戎垣。叨玷名器。罔非涯分之踰溢。而最是訓局重任。再授三授。有若非臣莫可者然。藉令臣力量才猷。允合是任。固不宜若是之專且久。臣於前日筵席。以訓將之輪差。自是古例。意非偶然。有所仰奏。臣言之非爲臣身。伏想。殿下亦應俯諒而記有矣。況臣年前奇疾以後。便成癃癈之人。奔走供職。實無其勢。卽是通朝之所共知。而殿下每勤聖念。曲加仁恩。隨事而矜恤。有罪而寬恕。殆若父母之惟憂。臣之闔門。夙夜感祝。不知死所。而第念人之所以爲人者。惟以筋力精神。而今臣病旣沈痼。年又衰頹。以言乎精神。則前後忘失。言語多錯。以言乎筋力。則腰脚痿痺。坐立俱艱。凡有公會。匍匐而往來。時急戎務。呻囈而酬應。瞻聆駭笑。校吏代羞。臣之一身廉隅。姑勿論。職事之瘝曠。國體之苟簡。此豈細故也哉。以公以私。惟有一遞而已。顧臣休戚之義。實倍他人。若使臣。疾病有可强之勢。職責有可堪之望。則豈敢爲占便之計。自歸於孤負之科。而天之所廢。自力不得。倘蒙殿下。解其重負。置之散秩。隨便調息。復起爲人。則蹈赴湯火。臣所不辭。殫竭報效。庶或有日。至於以此病狀。强其不能。萬萬非義分之所敢出。玆敢不避煩猥之誅。冒控肝膈之懇。伏乞聖慈。特垂憐察。亟許鐫免。俾得少延殘喘。以卒生成之澤焉。臣於乞免之章。贅及他說。極知惶悚。而目見本營之日漸凋敗。不容恝然。略陳微見。惟聖明澄省焉。夫訓局宿兵之制。與他軍門有異。設立之初。爲之三手糧。以給其廩料。爲之三保布。以供其衣資。若其戎器修補。則各有提調而句管焉。賞格例需。則又自戶兵而策應焉。以是營中財用。有餘而無不足矣。逮夫中間。悉革諸色提調。而只使大將兼管。又罷戶兵曹策應。而皆令本局專當。自此各項雜費。皆出於保布。而保布一年之捧。不能支一年之放。故或値有事。則請得于朝。堇堇繼用。流來謄錄。可考而知也。觸事艱窘。隨處苟且。難支之勢。不一其端。將不免爲一弊營而止耳。此臣所以居常悶歎而寒心者也。軍書曰。軍無財。士不用命。又曰。用兵之道。贍之以財。則士無不至。此眞兵家制勝之言也。以本營目下形勢言之。旣不得復責於兩曹。又無以乞貸於他司。則方今通變之道。惟有設屯田一條路。所謂屯田。雖非三代之盛制。創自漢時。至今行之。本局亦有海西之鐵峴。關東之柴場。而所稅者。只收其若干鐵炭。以補器械之役。而無他支用之需。今若以量外可合處。從便折受。俾爲收稅需用之地。則或可爲萬一之補。而事係變通。乞令廟堂稟處焉。治疏將上之際。得伏見持平李羽晉疏本。則以揮扇將官之不善査現。盛加非斥。臣誠滿心悚恧。而其昏憒不職之狀。於是乎益著矣。尤何敢晏然仍冒。不思所以自處乎。乞賜重勘。以謝人言。以安私分。不勝幸甚。答曰。省疏具悉。所陳。許令廟堂稟處。元戎之任。理難輕解。卿其勿辭行公。
정조 6년
行都承旨嚴璹藥院直。左承旨徐有防坐直。右承旨李亨元坐。左副承旨趙時偉式暇。右副承旨金魯淳坐直。同副承旨李時秀坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
徐有防啓曰。今日廳坐時。該巡將金九重。捉致本院。以下敎內辭意。査問其委折。則捉付伏處。拘囚當部。則果爲自服。而至於鎖足一款。極口發明。故捉致該別監張鳳錫。問其委折。則巡將執捉。出付伏處之時。以爲此是別監。各別牢拘云。初則鎖足。末乃懇乞得免。至於翌曉。移送當部而拘囚云云。別監所告。旣如是丁寧。則九重之周遮漫漶。終不直告之狀。誠極痛駭。出付攸司。嚴覈科治之意。敢啓。傳曰。知道。
정조 6년
徐有防啓曰。領中樞府事金尙喆。行判中樞府事鄭存謙。領議政徐命善。行判中樞府事李徽之。左議政洪樂性。右議政李福源。有稟達事。來詣請對矣。傳曰。入侍。
정조 6년
又啓曰。藥房都提調鄭弘淳。提調金華鎭。副提調嚴璹。有稟達事。來詣請對矣。傳曰。入侍。
정조 6년
傳于徐有防曰。最遠久例。每於夏冬歲抄時。減等或敍用之人。必皆落點。而否則付黃籤踏下啓字矣。挽近以來。此規專廢。自今復舊例。此後歲抄。如非落點或付籤。切勿施行。該房微稟事。載之院中古事。
정조 6년
傳于徐有防曰。吏兵批歲抄點下者。依例捧傳旨。
정조 6년
以掌令徐有成。正言洪文泳崔烜牌不進罷職傳旨。傳于李亨元曰。只推。
정조 6년
傳于李亨元曰。閣職相妨。吏曹正郞金載瓚。本職改差。
정조 6년
以江原監司金憙狀啓。六月令薦新生銀口魚。限內不得封進。惶恐待罪事。傳于徐有防曰。勿待罪事。回諭。
정조 6년
林錫喆以義禁府言啓曰。報恩縣監權濟應。拿囚之意。敢啓。傳曰。捧供以聞。
정조 6년
禁府啓目。報恩縣監權濟應原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 6년
行都承旨嚴璹藥院直。左承旨徐有防坐。右承旨李在學坐。左副承旨李亨元坐。右副承旨趙時偉坐直。同副承旨李時秀坐直。注書趙興鎭仕李祖承病。假注書趙衍德仕直。事變假注書馬思仁仕。
정조 6년
徐有防啓曰。明日視事。祈雨祭齋戒相値。頉稟。傳曰。知道。
정조 6년
傳于徐有防曰。都承旨入侍。
정조 6년
傳于徐有防曰。同副承旨入侍。
정조 6년
傳于李亨元曰。明日親押處所。以仁政殿月臺爲之。
정조 6년
傳于李時秀曰。明日侍衛。雲寶劍外。皆以入直擧行。
정조 6년
傳于李亨元曰。明日門路。以協陽門爲之。
정조 6년
傳于林錫喆曰。明日挾輦軍。以金虎門入直軍六十名擧行。
정조 6년
傳于林錫喆曰。大祝李敬一。拿問定罪。
정조 6년
兵曹參判前望單子入之。徐有寧落點。
정조 6년
兵曹參議前望單子入之。金魯淳落點。
정조 6년
傳于李亨元曰。承旨前望單子入之。李在學落點。
정조 6년
傳于林錫喆曰。新除授承旨。牌招察任。
정조 6년
傳于林錫喆曰。坐直承旨入侍。
정조 6년
傳于李在學曰。右承旨入侍。
정조 6년
林錫喆。以都摠府言啓曰。都摠管金魯鎭。寶劍落點。而時無職名。令該曹口傳付軍職。以爲肅謝進參之地。何如。傳曰。允。
정조 6년
兵曹口傳政事。副司直金魯鎭。
정조 6년
李在學。以訓鍊都監言啓曰。本局哨官金東秀。身病甚重。勢難察任。改差。何如。傳曰。允。
정조 6년
又以訓鍊都監言啓曰。因司謁手本。武藝別監車道喆金潤國。久勤當次。依定式遷轉事。啓下矣。本局別武士時無見窠。待闕差定之意。敢啓。傳曰。知道。
정조 6년
又以義禁府言啓曰。忠州牧使兪恒柱。拿囚之意。敢啓。傳曰。今日開坐嚴問。口招以聞。
정조 6년
又以義禁府言啓曰。東部都事金尙選。拿囚之意。敢啓。傳曰。知道。
정조 6년
又以義禁府言啓曰。因刑曹啓目。巡將金九重移本府處之。允下矣。金九重。今方待命。卽爲。拿囚之意。敢啓。傳曰。捧供以聞。
정조 6년
又以義禁府言啓曰。黃海道平山府金巖驛徒二年半定配罪人吳毅常放送事。命下矣。吳毅常。卽爲放送事。分付該道道臣之意。敢啓。傳曰。允。
정조 6년
又以義禁府言啓曰。時囚罪人崔宅華原情公事判付內。如渠蟻蝨之徒游辭納供。寧有此等頑民。本職刊汰。令攸司從重科治事。命下矣。崔宅華。出付刑曹。使之從重科治之意。敢啓。傳曰。知道。
정조 6년
又以刑曹言啓曰。因義禁府草記。崔宅華出付刑曹。從重科治事。允下矣。崔宅華。雖有刊汰本職之命。旣是曾經正職之人。則移送臣曹。有違格例。亦關後弊。令義禁府擧行。何如。傳曰。允。
정조 6년
禁府啓目。中樞府都事申光魯。掌苑署別提崔宅華。奉事尹美基等原情云云。傳旨內辭緣。泛稱遲晩。竝只刑推得情。何如。判付啓。申光魯段。千里旅宦。僑寓僻遠是如爲旀。尹美基段。在員交替。未及果聞是如爲有則。俱有可恕之端。分揀放送。崔宅華段。如渠蟻蝨之徒。游辭納供。寧有此等頑民。本職刊汰。令攸司從重科治爲良如敎。
정조 6년
又啓目。都摠府都摠管安川君烓。副摠管李鎭翼李漢泰等原情云云。傳旨內辭緣。泛稱遲晩。所當請刑是白乎矣。宗親及蔭官。曾經都寧都正。武臣曾經閫帥。勿爲請刑。旣有先朝受敎。議處。何如。判府啓。入直摠管。旣掌寶劍是隱則。雖無情勢。豈可進參。許多無故摠管等。環入恝視。只使年迫九耋之人。替當苦役。督迫追送者。用意極其不鞮。烓徒重勘律放送。李鎭翼段。事無異同。跡有彼此。亦爲勘律放送。李漢泰段。已燭其躝跚之實狀。分揀放送爲良如敎。
정조 6년
又啓目。忠州牧使兪恒柱原情云云。傳旨問目內辭意。反覆嚴問。則其所納供。全事發明。終不直陳。究厥所爲。極爲痛駭。所當請刑是白乎矣。曾經侍從。勿爲請刑。旣有先朝受敎。上裁爲白乎旀。參會文官金蓍耇洪宗藎等。旣於口招。竝拿問覈處。何如。判付啓。天下事無出常情之外。率土普痛之日。寧有置酒張樂之理乎。然通文旣與風傳有異。盤問此諸掩覆爲勝乙仍于。使之嚴問取招是如乎。觀此其矣變辭。以爲因齋日無簿牒。有尋院之行是如爲旀。又以爲參席一二文官。或持伯兄之服。或遭長姪之慼是如爲有。兩項說話。足謂發明之端。雖謂之脫空。可也。然其在重獄體之道。不必輕放。依啓目參會文官。一體拿問究覈爲旀。此囚段。姑待決末議處爲良如敎。
정조 6년
又啓目。巡將金九重原情云云。問目內辭緣。泛稱遲晩。刑推得情。何如。判付啓。分揀放送爲良如敎。
정조 6년
又啓目。東部都事金尙選原情云云。傳旨內辭緣。泛稱遲晩。刑推得情。何如。判府啓。付過放送爲良如敎。
정조 6년
刑曹照目。粘咸興府囚推罪人金尙必之斷以正犯。三年滯囚者。其在審克之道。宜有寬貸之典是乎矣。殺獄體重。臣曹不敢擅便。上裁敎是白乎旀。鍾城府囚推罪人吳召史等。殺獄體重。臣曹不敢擅便。上裁。何如。判府啓。咸興府囚推罪人金尙必段。參覈官所謂被打也輕。傷風也重。道臣所謂被傷。雖由於投石。物故。全在於觸風。卿等所謂被打而至於濯髮。乃爲七日濯髮。而至於致死。未過四日云云。可見僉意之純同。朝家旣有別見。特爲減死定配爲旀。鍾城府囚推罪人吳召史段。實因疑難。回啓中論理十分纖悉兺除良。一夫致死。二女償命。誠非審克之義。減死定配爲良如敎。
정조 6년
大司憲李𡊠疏曰。伏以。今玆之旱。挽近所無。京外虔祈。霈澤尙靳。庚節且迫。丙枕靡安。十行絲綸。旣降自責之敎。南壇圭璧。又擧親禱之儀。至誠上格。靈應不忒。淸蹕纔旋。甘雨隨下。而終未周洽。暵乾如初。今幸方寸之得。又在焚灼之餘。滂沱之喜。擧切顒俟。是知仁愛之天。旣警動之。又眷顧之明佑我殿下也。噫。災不虛生。古人所戒。人事或失於下。天譴輒應於上。顧今致災之端。安知無所召而然耶。惟我殿下六載臨御。一念憂勤。敬天之誠。罔懈於造次。恤民之德。已洽於蠲賑。宜其天心悅豫。景貺潛周。而乖氣致異。若是太甚。臣誠莫知其故也。試以向來傳敎觀之。可振刷處。不能賑刷者。實爲今日之弊源。天下之千百萬事。毋論巨細。苟不能振刷。則輒歸於姑息。然則風俗之委靡。紀綱之頹弛。豈非姑息之攸致乎。嗚呼。有國大政。莫先於懲討。此而姑息。一味容貸。求之今古。斷無是理。噫。明義錄。是何等書也。卽我東之一部春秋。天網民彝。賴此而維持。亂臣賊子。職此而懲懼。一或少忽。其將人不人而國不國矣。近緣歲月稍久。人心狃安。前後三司之臣。新入言地。隨陳應文之疏。及登前席。謄傳已毛之紙。我殿下亦以已諭二字。輒下例批。在下旣無沬血之爭。在上敢望揆衷之道。而若其因循姑息。則不能無憾於天地之大也。是以隄防日壞。義理日晦。凶徒醜孽。擧懷倖心。潛售希望。公肆跳踉者。接跡而起。揆以法紀。萬萬駭痛。今以島配罪人鄭澤孚事言之。親密逆奴。差任使喚。是何等罪犯。乃使其妻。作此闕外呼籲之擧。事之無嚴。莫此爲甚。臣謂此後如有此等之事。嚴飭攸司。切勿捧納。以杜妄干之路焉。臣又有所仰陳者。近來輦路擊錚之類。極其紛紜。向者大臣筵奏。實出於懲遏之意。而我殿下以通下情爲諭。不賜允可。甚盛德也。八方臣庶。聞此。孰不感戴。而第人君動駕。淸道爲先。幺麽猥雜之類。突出法輿之前。或持錚而驚蹕。或揭狀而瀆聰。人心之縱恣。分義之壞損。誠可痛惡。該曹雖以區別猥雜陳達定罪。而第伏念下情。固不可不通。法意。固不可不嚴。若捨其可通可嚴之道。而及其抵罪。從以刑之。則恐有違於導濟之義矣。大抵申鼓之復設。實出於先大王之德意。而闕門雜沓。有不可不顧。故前後有司之臣。或不得輕許。擊錚之擧。安知不因此而猥多乎。臣嘗伏聞太宗朝設申聞鼓。以通下情。野史又曰。設鍾於鍾街之南。使抱冤者來撞之。至今有鍾峴之稱。鼓與鍾之俱在闕外。可推而知。然今若置鼓闕外。徒付胥吏。無官而掌之。則非但來撞者之紛然。必致捧納人之操縱。臣意則莫若一付之當直都事。如有來擊者。仍令當直。告于本府堂上。乃以下本府下該曹。區別草記。一如兵曹草記之例。至於四件外事。直以勿施之意。亦爲草記。則輦路有肅淸之道。闕門無猥屑之患。申聞有可撤之階。編配無相望之歎。一擧而四美俱矣。人或以爲當直。非掌鼓之所。此則不然。古者士庶人卿大夫無職人及婦女。必也來訴於當直鎭撫。鎭撫。卽今之都事也。世所稱當直上言。亦其遺制。而又況動駕時擊錚。左右考喧掌之。則申聞之鼓。獨不可掌乎。惟在殿下酌古參今。斷行之如何耳。惟我聖上。遇災修省。側席求言。屢千百言。丁寧懇惻。綸音一下。遠近咸悅。凡厥臣庶。孰不欲爭效獻芹之忱。仰答詢蕘之意也。惟彼鄕曲韋布。閭井賤流。有以邑弊民瘼。爭赴公車。思陳愚衷。其中固多猥屑煩瑣之流。千慮一得。豈無可採。而喉院之臣。以其瀆擾。或至阻搪。如是之際。士民之爲弊不少。蓋逖矣遐土。裹足呼閽。上來之日。旣窘行資。伏闕之時。又致留滯。其所糜費。亦云多矣。雖値常年。在所當恤。況今歉歲。尤爲軫念。臣謂繼自今。外方士庶之應旨陳章者。竝從縣道。自監營封進以聞。京內之韋布陳疏者。依泮中定式。必關由於掌色。庶民。關由於京兆而許捧。然後使之入撤事。自備局行會京外。俾各依此遵行。則可無喉院阻搪之擧。亦便草野進言之途也。噫。凡係荒政之講究。日前飭敎諄複。京外有司之臣。自當往復商確。仰副聖意。而都下市直之刁騰。實爲目前之急。向來貢價之優數例下。內帑之減價發賣。恩至厚也。而暫至稍減。旋復踊翔。人皆以爲東北歉荒。乘夜流送云。而其中亦不無源弊者。貢民則曰以已貨出旣不多。市民則欲爲待時。賣又甚少。射利之輩。何足深責。而究其民習。亦足痛駭。臣意則此後惠廳給貢時。幾石付貢人。以作糧資。其外幾石。付諸廛人。使之從市直斥賣。而以其價本。移給貢人。至於斥賣時。價本。毋得任意低昂之意。令該署各別嚴禁。庶可爲窮民一分聊賴之端矣。臣無任屛營祈懇之至。答曰。省疏具悉。義理日益湮晦。明義一書。莫曰無地可讀。極有必反之理。豈無可讀之日乎。付陳云云。令政院。嚴飭兵曹。無或更鬧闕下。第二件申聞鼓付之當直當否。及第四件貢米分給事。竝令廟堂後日次對時。從長稟處。第三件京外士庶人應旨疏。各令主管捧入事。依施。卿其勿辭行公。
정조 6년
壬寅六月初二日午時。上御誠正閣。同副承旨入侍時。同副承旨李時秀。假注書趙衍德。記注官金健修金鳳顯。以次進伏訖。上曰。兵曹參議事。誠駭然矣。時秀曰。云有實病。俄者呈疏到院矣。命書傳敎曰。宿衛之重。果何如也。況自罷衛所之後。闕內一應軍務。專靠本曹。則近來人心。雖曰到底解弛。爲騎堂者。知有明義之書。敢生畔官離次之計乎。設有情病。尙宜逡巡。又況無端徑出。厥罪何居。至於今日柳誼事。而駭悖極矣。騎省事體。與將官番所。少無所異。反有重焉。將官替代。則必皆面看。騎省直次。則任其空曠。可乎。自今著爲式令。設有切懇之情勢。共知之實病。必須面看交替。違者。事關師律。以其律從事。以此知悉。上曰。此傳敎。付諸兵曹壁上。以爲擧行事。分付。賤臣承命出傳。上曰。明日祈雨祭。右相病狀。可以强進耶。時秀曰。今則病勢差勝。將欲進去矣。上曰。曉雨滂沱。意謂多得矣。旋卽開霽。是可悶矣。時秀曰。然矣。上曰。未移秧畓。姑無代播之擧耶。時秀曰。及今有雨。則可得免歉。故姑不代播云矣。命書榻敎曰。左承旨入侍。賤臣承命出。與徐有防偕入進伏。命書傳敎曰。明日祈雨祭。諸執事。淸齋與否。摘奸以來。又命書傳敎曰。參知許遞與參判未差之代。前望單子入之。上曰。左副承旨出牌事。分付。賤臣承命出傳。命退。承史以次退出。
정조 6년
壬寅六月初二日申時。上御誠正閣。坐直承旨入侍時。右承旨趙時偉。假注書趙衍德。記注官金健修金鳳顯。以次進伏訖。上曰。丁哥醫人召入。賤臣承命出。與丁文壽偕入進伏。上謂文壽曰。使爾許付議藥同參矣。文壽曰。天恩罔極。無所仰達矣。上曰。眉上痰核。果是何症乎。文壽曰。專是風熱所祟矣。命納藥錄。文壽跪進。上曰。此劑之主材。何也。文壽曰。滑石爲主矣。命文壽先退。上曰。大祝李敬一。何爲以不卽淸齋乎。時偉曰。未見朝報。不知敍用。故與銓曹往復之間。以致遲滯云矣。上曰。誰其代差乎。時偉曰。以朴天行塡差云矣。上曰。發遣吏郞。淸齋摘奸以來事。分付。賤臣承命出傳。上曰。嶺南市直。何如云耶。時偉曰。麥農果爲豐熟。而移秧尙此愆期。故民皆儲置。不出市上。以致穀價之踊貴云矣。上曰。一雨乾惜。百穀焦枯。言念民事。不勝渴悶矣。時偉曰。果然矣。命退。承史以次退出。
정조 6년
壬寅六月初二日酉時。上御誠正閣。右承旨入侍時。右承旨李在學。假注書趙衍德。記注官金健修金鳳顯。以次進伏訖。上曰。錦伯。何當上來乎。在學曰。再明當上來矣。上曰。兪恒柱事。監司或有聞知乎。在學曰。自營果未探問。而忠州人山訟所志。有此提說云矣。上曰。觀其供辭。事有太左。揆以常理。寧有如許事也。在學曰。聖敎至當矣。上曰。沿路農形。何如。在學曰。近峽稍勝。野畓尤甚矣。上曰。民情得無遑急之境乎。在學曰。若過旬日。則秋農將値大無云矣。上曰。畿內農形。何如。在學曰。入畿境。漸不如湖中所見矣。上曰。本道麥還。何以捧納乎。在學曰。參半作租。故徵捧之道。不甚爲難云矣。上曰。民情頗以爲悅乎。在學曰。然矣。命書榻敎曰。同副承旨入侍。賤臣承命出。與李時秀偕入進伏。命在學先退。命書鄭述祚疏批。又命書兪恒柱禁府草記判付訖。上曰。祈雨祭文。每次親製者。特寓躬禱之意。承旨進覽。可也。時秀覽訖。上曰。禮房承旨親詣香室。照檢正書事。分付。賤臣承命出傳。命書傳敎曰。嶺伯賑邑守令分等狀啓。今已來到分付該廳。雖値齋日。明日內覆奏。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨趙時偉坐直。右副承旨沈有鎭坐直。同副承旨李時秀坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于徐有防曰。禮房承旨馳詣社壇。奉審摘扞以來。
정조 6년
承旨前望單子入之。沈有鎭落點。
정조 6년
傳于李亨元曰。新除授承旨。牌招察任
정조 6년
趙時偉。以訓鍊都監言啓曰。依下敎。不善把守武藝別監吳興良張致福。嚴守北營之意。敢啓。傳曰。後勿如是之意。分付放送。
정조 6년
又以義禁府言啓曰。大祝李敬一。拿囚之意。敢啓。傳曰。知道。
정조 6년
又以義禁府言啓曰。因刑曹啓辭。崔宅華。令義禁府擧行事。允下矣。崔宅華。卽爲還囚之意。敢啓。傳曰。知道。
정조 6년
又以義禁府言啓曰。時囚罪人兪恒柱口招公事判付內。參會文官。一體拿問究覈事。命下矣。參會文官金蓍耇洪宗藎等。俱在洪忠道忠州地云。依例發遣府書吏羅將竝拿來。何如。傳曰。允。
정조 6년
義禁府照目。都摠管安川君烓。副摠管李鎭翼等。入直摠管。旣掌寶劍是隱則。雖無情勢。豈可進參許多無故摠管等。環立恝視。至使年迫九耋人。替當苦役。督迫追送者。用意極其不韙。烓從重勘放送。李鎭翼段。事無異同。跡有彼此。亦爲勘律放送。罪烓段。杖一百收贖。告身盡行追奪。李鎭翼段。杖八十收贖。奪告身三等。竝只私罪。奉敎依允。烓乙良。功議各減一等。李鎭翼乙良。議減一等爲良如敎。
정조 6년
壬寅六月初三日卯時。上詣仁政殿。親押入侍時。行都承旨嚴璹。左承旨徐有防。右承旨李在學。左副承旨李亨元。右副承旨趙時偉。同副承旨李時秀。假注書趙衍德。事變假注書馬思仁。記注官金健修金鳳顯。以次隨駕。上具翼善冠衮龍袍。乘輿出協陽門。由肅章門。詣仁政殿月臺。通禮跪請降輿。上降輿。就板位。南向立。香室官員。奉香跪進。時偉跪受奉讀祝文訖。跪進。上前上跪受親押訖。獻官右議政李福源。進前跪受。由正路出。上降自東階。詣祗送所。就板位。西向立。引儀唱鞠躬。上鞠躬。祗送訖。通禮跪請乘輿。上乘輿出仁政門。由肅章門。入協陽門。諸臣口傳問安訖。以次退出。
정조 6년
壬寅六月初三日卯時。上御誠正閣。左承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。見今雨意方濃。雖曰節晩。趁此移秧。則果有成熟之望乎。有防曰。臣聞老農言。初庚前後。盡爲移秧。則可望有秋云矣。命讀公事訖。命退。承史以次退出。
정조 6년
壬寅六月初三日辰時。上御誠正閣。奉審承旨入侍時。左副承旨趙時偉。假注書趙衍德。記注官金健修金鳳顯。以次進伏訖。上命書榻敎曰。同副承旨入侍。賤臣承命出。與李時秀偕入進伏。命書傳敎曰。右承旨許遞。前望單子入之。上曰。木麥代播丁酉年謄錄。持來。健修承命出。回奏曰。備局。只有徐有隣完伯時狀啓一度。故持來矣。命時秀讀奏訖。命時秀書傳敎曰。目今節序已晩。初庚在卽。雖於今明間優得霈澤。見方土堅如甓。破塊未易。汚下之畓。尙猶然矣。況奉天高燥之地乎。農夫之稍實者。無以力作。又況賃傭空罌之類。又何以生意資活之策乎。在前如此之時。得以料賴。莫過於木麥等雜穀之代播。畿甸海西及三南諸道旱災尤甚邑面里。許令及時代播。仍令道臣。嚴飭邑宰。留庫中優數分給民間。俾卽耕播。被災邑留庫中雜穀。或有不贍之處。此則道臣。量宜就有裕邑。推移移劃以給。曾亦有言。朝家雖有此等命令。小民怯於徵稅。不欲着意耕食。今番則自廟堂以代播處常稅。一竝停免之意。分付諸道。亦令道伯。曉諭民人等處。惟玆之敎。出於念民艱食冀免捐瘠之患也。萬有一俵種不均。蠲稅無實。惠未能下究。則焉用此監司守令爲哉。九重莫曰。敻遠。亦豈無考核探審之方也。各須惕念。濟我濱死之民命事。三懸鈴行會五道道臣處。至於兩南。麥事雖已登場。民間轉益乏糧云。兩南猶然。況下此三道乎。此亦在道伯參量緩急。指劃賙救之如何。亦爲留意事。一體嚴飭。上曰。備邊郞。卽爲發牌。以驛馬下送。而若有遲滯之端。則發關堂上。當有論責。以此分付。賤臣承命出傳。命書傳敎曰。纔因東民離散。差遣繡衣。又以北民轉徙。繼有筵飭。大抵民之之他。爲官長者。豈有不知不聞之理乎。藉令未有聞知。此亦非昏憒之一端乎。況今夏旱此酷。秋獲尙遠。民之頷顑。如在目中。及今若不別般鎭安。別般撫摩。哀彼窮民之小則流亡。大則顚壑。是誠使之然也。朝家儻忽飭勵之政。是何異於上慢而殘下也。爲先以此意。自備局各別措辭。行會諸路。今年流民。或有復如昨年之事。雖無是也。境內飢民。又或有餓殍之患。則該邑守宰。隨現當令道伯。先施決杖之典。俾各蚤夜孜孜。無或泛忽。此非等閑鋪張之敎也。懲一之擧。另欲留意。體予先甲之令。莫致後悔之歎。命退。承史以次退出。
정조 6년
行都承旨嚴璹藥院進。左承旨徐有防病。右承旨李亨元坐直。左副承旨趙時偉坐。右副承旨沈有鎭坐。同副承旨李時秀坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
李時秀啓曰。憲府連日監察茶時。事甚未安。除在外未肅拜呈告人員。竝卽牌招。何如。傳曰。允。
정조 6년
李亨元啓曰。明日次對。兩司當爲進參。除在外傳旨未下外。未肅拜呈告人員。竝待開門牌招。以爲入侍之地。何如。傳曰。允。
정조 6년
傳于李時秀曰。同副承旨入侍。
정조 6년
傳于李亨元曰。承旨入侍。
정조 6년
傳于李亨元曰。軍士房承旨入侍。
정조 6년
以全羅監司雨澤形止狀啓。傳于李亨元曰。觀此完伯狀聞。初一二日之雨所得。殆近三寸。平地水生。科港皆盈。可知其汚下地則周洽。奉天畓則沾潤矣。節序雖晩。民事萬幸。令道臣除尋常別關。嚴飭列邑。必各助牛助糧。無或一分玩愒事。自備局。星火探問以聞。續見錦伯狀聞。營下雨澤。又過數寸。新莅之初。勿以得雨而弛慮。遍問道內諸邑沾潤之多寡。使之仔細登聞。至於嶺南。尙不聞得雨之報。穡事可判失稔。言念民情。寧欲無吪。初一二日雨澤。先從營下。必須續續馳啓。近來飭敎何如。而本道狀本。比諸道最甚遲滯。該監司。從重推考。設令優得甘霈。已移秧之已焦枯處。代播反耕。果依昨日傳敎擧行乎。一體發關。探問以奏。
정조 6년
吏曹口傳政事。巨濟府使李達觀加資事。承傳。
정조 6년
李亨元。以兵曹言啓曰。司鑰牒報內。別監姜碩龜除下。代前別監金樂五新差。衣資上下事報來。而方欲出給之際。金樂五忽然來言。渠本無見落還差之事云。故事甚怪訝。招致其當初報狀持來別監林仁植。査問委折。則渠果假成報狀之意。無辭自服矣。此雖些少之物。掖隷僞報之習。萬萬痛駭。其在徵後之道。不可尋常處之。別監林仁植。令攸司照法嚴勘。何如。傳曰。允。僞牒僞書。不但自有當律。掖隷作扞之弊。不可不痛禁。嚴加勘律以聞事。知委該曹。無論報狀甘結。自政院以下。必用踏印文書之意。筵稟定式。則卿曹之不有定式。循例題給。大是疎漏。今番姑勿處分。此後另加惕念。可也。仍以此意。令政院申明嚴飭戶曹。
정조 6년
又以訓鍊都監言啓曰。依傳敎。拘留武藝別監吳興良張致福等處。後勿如是之意。分付後放送之意。敢啓。傳曰。知道。
정조 6년
又以御營廳言啓曰。本廳前軍色從事官李顯模。旣已敍用。仍爲差下。使之察任。何如。傳曰。仍任則一也。前前從事官仍任。
정조 6년
又以守禦廳言啓曰。本廳中軍吳載熙。移差摠戎中軍矣。貶坐不遠。自多擧行之事。前中軍吳載熙仍任。何如。傳曰。允。
정조 6년
李時秀。以義禁府言啓曰。問情差使員全羅前左水虞候許侊。拿囚之意。敢啓。傳曰。捧供以聞。
정조 6년
吏曹啓目。粘巨濟府使李達觀。自備千石。賑事勤幹。其在激勸之政。合施加資之典是白乎旀。漆原縣監姜膺煥。殘縣自備殆至五百餘石。不負朝家特仍之恩。殊不嘉尙。合施表裏賜給之典是白乎旀。陜川郡守沈興永。莅任數日。猝當賙賑。殫誠減半官捧。邑民安堵。論以褒賞之道。合施陞敍之典。事係恩賞。自下不敢擅便。上裁敎是白乎旀。私賑人十石以上。分等論賞。自有節目是白去乙。初不論啓。直爲施賞。揆以事例。未免疎忽。該道道臣。推考警責。何如。判付啓。依回啓。施行爲有矣。巨濟府使李達觀加資乙良。今日內口傳下批爲旀。漆原縣監姜膺煥。以殘況薄廩。自備如是夥然兺除良。弊邑治績。饑歲賑政。俱有可稱。豈靳別般激勸之政乎。與其施以表裏之典。無寧更試字牧之任之爲可。準職除授。與陜川郡守沈興永陞敍。皆於來頭見窠。先卽調用爲旀。尙州崔致重帖加之未及於其矣生前。殊甚矜惻。贈秩雖有禁令。追給無乖格例。況伊時覆啓判下之事乎。與玆仁郭墺等帖文。皆塡判下時日子。成送爲良如敎。
정조 6년
李時秀。以刑曹言啓曰。因兵曹啓辭。僞牒僞書。不但自有當律。掖隷作奸之弊。不可不痛禁。嚴加勘律以聞事。命下矣。取考大明律僞造條有曰。若詐爲五軍都督府六部諫院監察御史及摠兵將軍都指揮使司竝守禦管軍衙門文書套。畫押字。盜用印信者。杖一百流三千里。其餘衙門者。杖一百徒三年。續大典文記條有曰。僞造文記。奸詐現著者。杖一百流三千里。罪人林仁植。從重論。杖一百流三千里照律。平安道熙川郡定配所。卽爲押送。而杖則待用刑時。令配所官擧行事。發關分付于該道道臣。何如。傳曰。允。
정조 6년
壬寅六月初四日辰時。上御誠正閣。同副承旨入侍時。同副承旨李時秀。假注書趙衍德。記注官金健修金鳳顯。以次進伏訖。上曰。今番禱雨。又未得霈。民事之渴急。實無可言矣。時秀曰。然矣。上曰。昨見癸酉日記。則六月十九日得雨矣。時秀曰。果於伊日得雨。快免歉歲云矣。上曰。明日次對。依例爲之乎。時秀曰。臣姑未知矣。命退。承史以次退出。
정조 6년
李亨元啓曰。密符親納。例也。而前洪忠監司李崇祜。使其偏裨。替納密符。事甚未安。依定式推考警責。何如。傳曰。允。
정조 6년
吏曹口傳政事。以曺喜有爲工曹正郞。金孝眞爲兵曹佐郞。
정조 6년
以司諫權牌不進罷職傳旨。傳于沈有鎭曰。只推。
정조 6년
備忘記。觀此嶺南伯狀聞。初一二日雨澤形止。雖未報來。去晦以前農形。聞慶等十許邑外。以今所見。數日內不得大霈。秋來穡事。更無餘望云云。本道比歲荐饑。加以昨秋水災。挽近所無。目下農政。藉令事事如意。尙難期瘡痍之快蘇。意外今夏。又有此極無之災。未知卿來頭濟活之策。何以措意乎。至如雜穀代播一款。纔有特敎。果已區劃分俵乎。倂卽具由馳聞之意。回諭。此時迎送之弊。不可不念。況又善治守令乎。陜川漆原淸河三邑倅。秋成前姑勿移擬。諸道邑倅。亦因堂疏。許令都政時勿遷擬。卿亦體朝家憂勤之意。道內守令。秋成前切勿給由。如是申飭。而卿若拘於顔私。雖一守令。擅許由暇。則隨現自卿。難免重勘。必須惕念事。一體回諭。
정조 6년
備忘記。觀於昨年請仍之狀。今番論賞之啓。三邑守令之有治績。可以推知。漆原縣監姜膺煥。陜川郡守沈興永。準職及陞敍。待秋事出場照擬。淸河縣監尹衡喆。聞已準限。亦爲仍任。更責來效事。分付。
정조 6년
領議政徐命善箚曰。伏以。臣於初一筵退之路。重觸暑風於失汗之餘。歸卽肢體寒栗。精神昏瞀。從以肥熱內烘。頭疼如碎。蚤夜呻痛。食飮全却者。已數日矣。顧今一旱維棘。聖心憂惕。詢訪屢勤於前席。絲綸日下於四方。臣雖憒憒充位。無一策仰裨。而此時言病。義實不敢。日次賓對。昨已出令。計將加意調息。擔舁趨參。夜來病情。轉覺添劇。欲起還仆。蠢動無望。此蓋衰朽已甚。眞元積脫。一時表氣。抵敵不得。玆將短箚。冒陳疾痛之呼。伏枕惶懍。如添一症。伏乞聖明。亟降威罰。以彰臣闕禮之罪。千萬顒祝。取進止。答曰。省箚具悉卿懇。愼節極庸悶慮。況今旱炎無前。調將易致失宜。卿須安心勿辭。益加善攝。仍傳曰。此批答。遣史官。傳諭于領議政。
정조 6년
壬寅六月初五日午時。上御誠正閣。承旨入侍時。左副承旨趙時偉。假注書趙衍德。記注官金健修金鳳顯。以次進伏訖。上曰。欲雨不雨。一向慳惜。誠可怪矣。時偉曰。臣聞湖中消息。則三分二幾皆移秧。至於畿甸。一望無際。全不移揷云。誠渴悶矣。上曰。未移秧處。皆以木麥代播耶。時偉曰。野邑素乏木麥。故必以山郡移劃。然後可以盡播云矣。上曰。嶺南農形。比昨年有甚云。有別樣措置。然後可以救濟矣。時偉曰。監司已以先事之意申飭列邑云矣。上曰。姜應煥。今都政。果爲遷轉乎。時偉曰。然矣。漆原淸河兩守令。當此災年。旣難遷移。而前已請仍。故有不敢更請云矣。上曰。湖西。何邑爲最勝云耶。時偉曰。淸風等三邑。雨水頻。仍果有成熟之望云矣。上曰。戢盜之政。外邑何以擧行乎。時偉曰。卽有日昨傳敎。當惕念爲之矣。命書榻敎曰。兵曹佐郞曺喜有。移擬閑司。其代口傳各別擇差。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨趙時偉坐直。右副承旨沈有鎭坐。同副承旨李時秀坐直。注書趙興鎭藥院直李祖承仕直。事變假注書馬思仁仕。
정조 6년
傳于李亨元曰。禮房承旨入侍
정조 6년
傳于徐有防曰。左承旨入侍
정조 6년
傳于趙時偉曰。奉常提調入侍。
정조 6년
傳于趙時偉曰。齋宿大臣竝入侍。
정조 6년
李亨元啓曰。左承旨徐有防。不爲仕進。所當牌招。而拘於廳規。不得請牌。何以爲之。敢稟。傳曰。牌招。
정조 6년
趙時偉啓曰。今初八日北郊親行祈雨祭祭文。當爲製進。藝文提學李性源。卽爲牌招。以爲製進之地。何如。傳曰。當親撰矣。
정조 6년
傳于趙時偉曰。明朝神位版奉詣時。本寺提調與壇司。眼同進詣陪往。而此後郊壇親亨時。神位版陪奉往來。竝準此例爲之事。定式施行。仍自政院。申明分付該寺該曹。
정조 6년
傳于徐有防曰。明日大駕詣北郊後。王大妃殿惠慶宮問安。何承旨進去乎。敢稟。傳曰。右承旨進去。
정조 6년
傳于趙時偉曰。明日郊壇親禱時。宰牲一節。依向日例。稍近公廨爲之事。纔有筵敎。自政院。發牌招致該署郞官。該營將官。各別精掃擧行之意。嚴飭。仍令摠帥。今日內除取稟。仍佩出去。使之眼同申飭事。分付。
정조 6년
傳于趙時偉曰。申後卽遣摘奸。則動駕傳敎。頒布未久。殘司郞屬之無勢者。易致有後時執頉之弊。今日則待日暮。發遣郞官。仔細摘奸之意。言于廟堂。且聞古例。雖無傳敎。因大臣分付。發遣備郞。摘奸陪享百官淸齋與否。而近廢是事云。此後修復古例之意。一體言送。
정조 6년
以禁漏官嚴鼓磨鍊單子。傳于趙時偉曰。明日動駕時嚴節次。以時刻擧行事。分付。
정조 6년
李亨元啓曰。因都摠府草記。今此擧動時摠管不備。其代。令本院稟旨變通。仍令該曹口傳差出事。允下矣。差祭之代。未肅拜人員。合爲變通之道。何以爲之。敢稟。傳曰。許遞。
정조 6년
以吏曹獻官望單子。傳于沈有鎭曰。亞獻官。以他大臣塡差。望單。改修正以入事。分付。
정조 6년
趙時偉啓曰。藥房都提調鄭弘淳。提調金華鎭。副提調嚴璹。雖伏承勿爲煩請之下敎。而下情萬萬焦迫。冒昧嚴誅。來詣求對矣。傳曰。若得霈然之澤。豈待卿等之煩請。擬欲卽收成命。方以此默禱。共與卿等。靜以竢之爲可。卿等姑爲退次也。
정조 6년
以京畿監司雨澤形止狀啓。傳于徐有防曰。宵旰一念。惟在霈澤。則得雨多寡。所宜陸續陳聞。而道里稍遠之地。如是遲滯。無足爲怪。外此近邑之爲一忽一舍頃。而始雨形止枚報後。伊後更得幾許與否。迄不馳啓。事之稽忽。莫甚於此。該道臣從重推考。令廟堂。嚴關責諭。後勿如是事。卽爲分付。
정조 6년
以平安監司朔州府定配罪人閔光祿移配啓本。傳于沈有鎭曰。此是今春賑邑。移定配所於他道或他邑後。草記。
정조 6년
以黃海監司豐川府定配罪人金壽南到配啓本。傳曰。放送事。回諭。
정조 6년
徐有防。以吏曹言啓曰。今此北郊祈雨祭親行時。執禮以下諸執事。皆以侍從塡差。而時無職名人員。令該曹口傳付軍職。何如。傳曰。允。
정조 6년
兵曹口傳政事。以鄭淵淳李顯模李昌漢爲副司果。
정조 6년
趙時偉。以禮曹言啓曰。取考祈雨祭謄錄。在前自上憫旱。有減膳撤樂避正殿之擧。則依例以勿擊鼓擧行。甲申年減膳撤樂避正殿時。勿擊鼓一節安徐事。草記蒙允矣。今亦依甲申年例。安徐之意。敢啓。傳曰。知道。
정조 6년
趙時偉。以禮曹言啓曰。取考續五禮儀。則郊壇親祭時。親省牲器之節。元無擧論之事。故癸酉年北郊親行祈雨時。以不爲磨鍊。草記蒙允矣。今亦依此例。不爲磨鍊之意。敢啓。傳曰。知道。
정조 6년
趙時偉。以禮曹言啓曰。親祭嶽海瀆祈雨時。陪祭百官服色。續五禮儀則以常服磨鍊。而取考本曹謄錄。則癸亥癸酉甲申北郊親行祈雨祭時。陪祭百官四品以上。以朝服磨鍊矣。今亦依此例。以朝服磨鍊之意。敢啓。傳曰。知道。
정조 6년
趙時偉。以禮曹言啓曰。今此北郊祈雨親祭時。壇上修理等事。依例遣戶曹工曹郞廳及本曹郞廳。眼同看檢。而亦令繕工監。別定監役官。急速擧行。何如。傳曰。允。
정조 6년
趙時偉。以禮曹言啓曰。北郊雖是中祀。禮文旣無樂章。自前祈雨親祭時。用樂一款。不爲擧行矣。今亦依此爲之之意。敢啓。傳曰。知道。
정조 6년
趙時偉。以禮曹言啓曰。祈雨親祭時。自上逮至諸亨官。例有散致齋之規。而今此北郊親祭。只隔二日。散齋則勢未及擧行。自今日殿下別殿致齋。不弔喪問疾。不聽樂。有司不啓刑殺文書。惟啓享事。諸亨官及近侍之官應從升者。竝自今日。宿於本司。致齋一日。享所陪祭百官。諸衛之屬守衛壝門者。各於本司淸齋一宿事。知委。何如。傳曰。允。
정조 6년
趙時偉。以內醫院官員。以都提調提調意啓曰。議藥同參金福齡有頉。代醫人丁文壽。術業精詳。以此人差下。令該曹。依例付軍職冠帶常仕。何如。傳曰。允。
정조 6년
李亨元。以兵曹言啓曰。今六月初七日。大駕詣北壇。親行祈雨祭時。以何營軍兵隨駕。何營軍兵留陳。而禁軍馬步軍。幾番幾哨磨鍊乎。敢稟。傳曰。步軍八哨。馬兵二哨。禁御出番鄕軍各一哨。訓將都領環衛。而先後廂則哨數。依去月二十二日例爲之。餘皆先詣。禁軍挾輦槍劍軍等隨駕與先詣。亦皆準此擧行。設布帳則置之。留陳則禁將率領內外入直軍爲之。可也。
정조 6년
徐有防。以兵曹言啓曰。明日動駕時。別雲劍蔡弘履。時無職名。依例口傳付軍職。何如。傳曰。允。
정조 6년
兵曹口傳政事。以蔡弘履爲副司直。
정조 6년
李亨元。以兵曹言啓曰。明日擧動時。本曹堂上守宮及侍衛。不可不備員。參知有闕之代。令該曹。以在京無故人。口傳差出。待下批。仍卽牌招。以爲進參之地。何如。傳曰。允。
정조 6년
吏曹口傳政事。以申應顯爲兵曹參知。
정조 6년
李亨元。以兵曹言啓曰。明日動駕時。宣傳官侍衛。不可不備員。行首宣傳官未差之代。卽爲口傳差出。以爲備員侍衛之地。何如。傳曰。允
정조 6년
兵曹口傳政事。以鄭觀采爲宣傳官。
정조 6년
李亨元。以都摠府言啓曰。今此北壇親臨祈雨祭擧動時。侍衛不可不備員。而都摠管一員未差。副摠管洪良浩。差明陵忌辰祭獻官。具㢞李明中。俱爲未肅拜。侍衛將不得備員。未差之代。未肅拜人員。合有變通之道。令政院稟旨變通。仍令該曹。卽爲口傳差出。以爲備員侍衛之地。何如。傳曰。允。
정조 6년
兵曹口傳政事。以安春君烿爲都摠管。以蔡弘履李在協吳載熙爲副摠管。
정조 6년
李亨元。以訓鍊都監言啓曰。本局千摠徐有和。身病甚重。勢難察任。改差。何如。傳曰。允。
정조 6년
以掌令兪彦脩徐有成。持平李東永李羽晉牌不進罷職傳旨。傳于李時秀曰。只推。
정조 6년
李時秀。以義禁府言啓曰。乾原前權管徐毅麟。拿囚之意。敢啓。傳曰。滯囚可悶。未捧供諸囚與此囚。待明朝開坐。捧供以聞。未照律未議處之類。皆於明日內擧行。可也。
정조 6년
傳于徐有防曰。聞卿有愼節。不但庚炎轉甚。見又蒸患無前。明日陪班祭班。切勿進參。必須安心善攝事。遣史官。傳諭于領議政。相當藥物。令內局齎傳。
정조 6년
壬寅六月初六日申時。上御誠正閣。左承旨入侍時。左承旨徐有防。記事官李祖承。兼春秋金健修金鳳顯。以次進伏訖。上曰。奉常提調入侍。出榻敎賤臣承命出。與奉常提調金文淳偕入進伏。上曰。神位奉往奉來。提調眼同擧行。而服色則。何以爲之乎。文淳曰。神位奉往奉來之節。臣與本寺郞官。眼同擧行。而至於陪往陪來之事。只以郞官爲之。服色。以祭服爲之矣。上曰。祭服實無意義。以朝服擧行。似無妨矣。上曰。雨意尙此邈然。三農已爲判歉。言念民事。可謂罔措。凡於禱雨之際。必盡誠意。然後庶冀仰格。祭官則俾各虔誠齋沐。祭物熟設。亦盡精潔之意。各別申飭。可也。命文淳先退。上曰。二直提學檢校直閣入侍。賤臣承命出。與二直提學鄭志儉。檢校直閣金載瓚偕入進伏。上曰。三庚將迫。雨澤尙靳。實切憂慮。玉食靡甘矣。志儉曰。內浦則近得三犂之雨云矣。有防曰。動駕時壇所設布帳。依例爲之乎。上曰。只於大次後爲之。其餘則竝置之。可也。有防曰。明日門路。何以爲之乎。上曰。明日出宮門路。以敦化門爲之。出榻敎命書榻敎曰。左捕將李敬懋牌招。右捕將兼察。命退。諸臣以次退出。
정조 6년
壬寅六月初六日酉時。上御誠正閣。同副承旨入侍時。同副承旨李時秀。記事官李祖承。兼春秋金健修金鳳顯。以次進伏訖。上命書傳敎曰。舊例南北郊祈雨時出宮。每於二更初爲之矣。近例以早朝磨鍊之故。向於雩祀親禱。不得已用是例矣。見方雨勢頗緊。繼此大霔。方切顒企。若得大霔。許多陪駕之百官軍兵之弊。亦不可不念。明日出宮。食前後隨時爲之。百官軍兵。早食前來會事。卽爲分付。上曰。已去壬寅北壇祈雨祭。旣命親行。幸得甘霖而止。今日之雨。若得大霔。則誠非偶然矣。時秀曰。密雲不散。實有甘澍之望矣。時秀曰。明日出宮時闕門。下敎已爲頒布。而差備門路。何處爲之乎。命書榻敎曰。明日出宮門路。以協陽門爲之。命退。承史以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨趙時偉坐。右副承旨沈念祖坐直。同副承旨李時秀坐。注書趙興鎭奉命在外李祖承仕直。事變假注書馬思仁仕。
정조 6년
傳于李亨元曰。承旨房仍。吏禮房換房。
정조 6년
傳于李亨元曰。同副承旨馳詣明陵。奉審摘奸以來。
정조 6년
傳于徐有防曰。奉審承旨入侍。
정조 6년
以京畿監司雨澤狀啓。傳于徐有防曰。俄者霎時所得。殆及盈寸。而雨勢一向霈霔云爾。則較諸禁中。多寡不啻差殊。豈其驟過之故然乎。伊後所得。竝計昨日所得。爲幾寸幾分馳聞事。回諭。
정조 6년
以慶尙監司雨澤狀啓。傳于徐有防曰。本道月初所得雨澤。幾至二寸。渴望之餘。民事萬幸。營下雖如此。列邑均霑與否。有未可知。隨聞陸續馳啓之意。回諭。卄九初一日始雨形止。纔已馳啓爲言。而狀本元無來到之事。以是昨以狀聞稽緩事。至命問備矣。觀於狀辭。可知持者之尙今淹滯。卿之推考。分揀。此後益加惕念事。一體回諭。
정조 6년
以黃海監司雨澤狀啓。傳于徐有防曰。昨日之雨。營下又如是其沛然云云。列邑均霑與否。勿拘常格。隨聞陸續登聞。雨後農形。先從營下。亦必仔細馳啓事。回諭。
정조 6년
吏曹口傳政事。兼春秋單曺喜有。
정조 6년
徐有防。以禮曹言啓曰。屢擧圭璧。未獲甘霈。雖在祀秩之外者。宜其靡神不侑。卽令禮曹。博考已例。論理稟處事。命下矣。取考本曹祈雨謄錄。則雙嶺險川戰亡人處。設壇賜祭。而肅廟朝戊午六月。辛酉五月。丁丑四月。辛巳五月。景宗朝辛丑六月。英宗朝壬子六月。竝遣近臣設行。餓癘人民處。設壇賜祭。而肅宗朝戊午六月。丁丑四月。辛巳五月。景宗朝辛丑六月。英宗朝辛亥五月。竝遣近臣設行。而戊午辛巳辛丑則東西南三郊設行。辛亥則東西兩郊設行矣。當此甘霈尙靳。靡神不擧之時。旣有祖宗朝已行之例。雙嶺險川戰亡人及東西北三郊餓癘民人處賜祭等事。依此設行。何如。傳曰。觀勢擧行。
정조 6년
事變假注書馬思仁書啓。臣敬奉聖諭。馳往傳諭于議政府領議政徐命善所住貞善防古兵曹契備邊司齋宿處。則以爲。臣於病伏中。伏聞有郊壇親祭之命。下情萬萬焦迫。而特諭丁寧之下。旣不敢爲求對力請之計。泯然退伏。亦非私心所敢安。朝與僚相。齊會闕下。仍爲淸齋之地矣。千萬匪意。史官儼臨。傳宣聖諭。俯軫狗馬賤疾。特下陪班祭班。切勿進參之敎。至於藥物齎傳之命。尤出愛欲其生之至意。賤臣之曠職已多。而聖上之垂念冞勤。惶愧感泣。罔知置身之所也。所差享官。旣有付標之命。今無郊誠之路。而當此至尊。衝炎動駕。徹夜將事之辰。在臣分義道理。一息未泯之前。何敢馮藉聖敎。偃息私次。以重滔於虧闕情禮之罪乎。雖以賤疾言之。一時感冒。今亦向差。不至於過煩聖慮。謹當祇隨羽旄之後。粗伸駿奔之誠。而倉卒附奏。語涉煩猥。益不勝戰恐云矣。敢啓。傳曰。知道。
정조 6년
李時秀。以刑曹言啓曰。因平安監司徐浩修啓本。慶尙道泗川縣移配罪人閔光祿。移定配所於他道或他邑草記事。命下矣。依傳敎。罪人閔光祿。全羅道光陽縣。更定配所。卽爲押送事。發關分付于該道道臣。何如。傳曰。允。
정조 6년
禁府照目。掌苑別提崔宅華矣。當此憂旱。珪幣躬將之日。陪享之臣。何敢偃然在家。不卽出齋乎。其在懲勵之道。不可無責。以此照律。罪杖一百。收贖告身盡行追奪。私罪。奉敎。何如。啓依允。功減一等爲良如敎。
정조 6년
禁府照目。報恩縣監權濟應矣。山訟決給。雖依法典是如爲白乎乃送校完葬呈狀。阻閽不無扶抑之跡。揆以法例。極爲可駭。以此照律。罪杖八十。收贖奪告身三等。私罪。奉敎。何如。啓依允。功減一等爲良如敎。
정조 6년
禁府照目。乾原權管徐毅獜原情云云。傳旨內辭緣。泛稱遲晩。刑推得情。何如。啓除刑推議處爲良如敎。
정조 6년
禁府照目。全羅前左水虞候許侊原情云云。傳旨內辭緣。泛稱遲晩。刑推得情。何如。啓除刑推議處爲良如敎。